དེ་བཞིན་སྐབས་དེའི་ལོ་ཙཱ་བ་ཕལ་མོ་ཆེ་ཡང་རྒྱ་དཀར་ནག་གཉིས་ཀྱི་ཆོས་ཀྱི་བརྡ་ཆད་ལ་སློབ་སྦྱོང་ཤུགས་ཆེན་པོ་གནང་ཡོད་པ་དང་།བོད་རང་གི་རིག་གཞུང་ཡིན་པའི་ཆ་ནས་བོན་གྱི་གཞུང་ལུགས་ལ་ཡང་དགོས་ངེས་ཀྱི་ཞིབ་འཇུག་ཡོད་པ་བརྒྱ་ཆ་བརྒྱ་རེད།དེ་འདྲའི་ལོ་རྒྱུས་ཀྱི་རྒྱབ་ལྗོངས་འོག་ནས་ཁོང་རྣམ་པས་ཐ་སྙད་འགའ་ཞིག་སྐབས་དེར་རྒྱུག་ཆེ་བའི་རྒྱ་ནག་གི་ནང་ཆོས་ཀྱི་ཐ་སྙད་ཁ་ཤས་བཀོལ་ཡོད་པ་ནི་ཧ་ལས་པ་ཞིག་མ་རེད།དེ་ནི་མཐར་གཏུགས་ན་སྦྲགས་སྐད་ཅིག་གི་གནད་དོན་ཙམ་རེད།དེའི་ཆ་ནས་ཏོན་མེན་དང་ཙེན་མིན་ཞེས་པའི་ཐ་སྙད་དེ་བཀོལ་བ་ཧ་ཅང་རྒྱུན་ལྡན་ཞིག་རེད།